Kɛ gu [Mawu] nɔ nɛ wa ngɛ wami, nɛ wa yaa nɛ wa baa, nɛ wa ngɛ.—Níts. 17:28.
E sa nɛ waa na Yehowa si ejakaa e pee níhi fuu ha wɔ! Mawu lɛ ha nɛ wa ngɛ wami mi, nɛ ke pi lɛ ɔ, jinɛ wa be nyɛe maa pee nɔ́ ko. Mawu ha wɔ nike ní ko nɛ se be, lɛ nitsɛ e womi nɛ ji Baiblo ɔ. Waa kɛ bua jɔmi kplɛɛɔ sɛ gbi nɛ ngɛ Baiblo ɔ mi ɔ nɔ kaa e ji Mawu munyu kaa bɔ nɛ Tɛsalonika bi ɔmɛ pee ɔ. (1 Tɛs. 2:13) Mawu Munyu ɔ ye bua wɔ nɛ wa hɛ wɔ kɛ su Yehowa he, nɛ lɛ hu e hɛ lɛ kɛ su wa he. (Yak. 4:8) Wa bua jɔ kaa wa hiɔwe Tsɛ ɔ ha nɛ wa ba piɛɛ e blɔ nya tomi ɔ he. Enɛ ɔ ji he blɔ kɛ jɔɔmi nɛ se be, nɛ wa bua jɔ he wawɛɛ! La polɔ ɔ hu bua jɔ he blɔ nɛ ɔ he, enɛ ɔ he ɔ, e de ke: ‘Nyɛɛ na Yehowa si; ejakaa Yehowa hi, nɛ e suɔmi ɔ ngɛ kɛ yaa neneene!’ (La 136:1) Munyu nɛ ji “e suɔmi ɔ ngɛ kɛ yaa neneene” ɔ je kpo si 26 ngɛ La 136 mi. Ke wa fĩ Yehowa kɛ e blɔ nya tomi ɔ se ɔ, wa maa na kaa munyu nɛ ɔ ji anɔkuale, ejakaa wa maa hi si kɛ ya neneene! w16.11 3:18, 19
Kaa bɔ nɛ kɛ gu adesa kake nɔ ɔ, yayami ba je ɔ mi, nɛ gbenɔ gu yayami nɔ kɛ ba, nɛ lɔ ɔ he ɔ, gbenɔ sã adesahi tsuo, ejakaa mɛ tsuo a pee yayami.—Rom. 5:12.
A kɛ jamɛ a ngmami ɔ tsu ní si abɔ ngɛ womi nɛ ji Mɛni Baiblo ɔ Ma Nyɛ Maa Tsɔɔ Wɔ? ɔ mi. Ke waa kɛ wa bimɛ aloo ni kpahi ngɛ womi nɛ ɔ yi 3, 5, kɛ 6 kasee ɔ, behi fuu ɔ, wa kaneɔ Roma Bi 5:12 ɔ. Eko ɔ, waa kɛ ngmami nɛ ɔ maa ye bua mɛ konɛ a nu yi mi nɛ Mawu to ngɛ adesahi a he, kpɔmi nɔ́ ɔ, kɛ nɔ́ he je nɛ wa gboɔ ɔ sisi. Se si enyɛmɛ nɛ ke o kane Roma Bi 5:12 ɔ, o susuɔ bɔ nɛ e kɔɔ mo nitsɛ o kɛ Yehowa nyɛ kpɛti huɛ bɔmi, o ni peepee, kɛ hɛ nɔ kami nɛ o ngɛ ɔ he? Ngɛ anɔkuale mi ɔ, wɔ tsuo wa ji yayami peeli, nɛ wa tɔ̃ɔ daa ligbi. Se kɛ̃ ɔ, wa ngɛ hɛ kɛ nɔ fɔmi kaa Mawu le kaa zu kɛkɛ ji wɔ, nɛ e pee klaalo kaa e kɛ wa he yayamihi maa pa wɔ. (La 103:13, 14) Yesu de ngɛ sɔlemi he nɔ hyɛmi nɔ́ ɔ mi ke: “Moo ngɔ wa he yayamihi kɛ pa wɔ.” (Luka 11:2-4) Enɛ ɔ he ɔ, e sɛ nɛ waa kɛ wa juɛmi nɛ ma yayami nɛ wa pee kɛ be nɛ Mawu kɛ pa wɔ ɔ nɔ hu. Se loloolo ɔ, ke wa susu nɔ́ he je nɛ Yehowa nyɛɔ nɛ e kɛ wa he yayami paa wɔ ɔ he ɔ, wa ma ná he se wawɛɛ. w16.12 1:1-3
Nihi nɛ a hiɔ si ngɛ he lo ɔ nya a ngɔɔ a juɛmi kɛ maa he lo ɔ níhi a nɔ.—Rom. 8:5.
E he hia nɛ Kristofohi nɛ a ngɛ Roma a nɛ a kpa a mi konɛ a le níhi nɛ a kɛ peeɔ nɔ́ titli ngɛ a si himi mi. Anɛ e ma nyɛ maa ba kaa níhi nɛ a susuɔ he titli ji “he lo ɔ níhi” lo? E sa nɛ wɔ hu waa kpa wa mi konɛ waa le níhi nɛ a he hia wɔ wawɛɛ ngɛ si himi mi. Mɛni ji níhi nɛ wa bua jɔ he wawɛɛ nɛ wa pɔɔ he munyu tumi? Benɛ je ngɛ jɔe nɛ je ngɛ nae ɔ, mɛni ji níhi tutuutu nɛ wa pɔɔ se dimi? Eko ɔ, ni komɛ ma yɔse kaa nɔ́ nɛ a kɛ a juɛmi ma nɔ ji kaa a maa le bɔ nɛ dã slɔɔtohi tsuo ngɛ ha. Ni komɛ hu ma yɔse kaa a kɛ a juɛmi ma níhi nɛ a kɛ dlaa wehi a mi, tadehi nɛ ba nɔ, sika nɛ a kɛ woɔ ní tsumihi a mi, blɔ hiami, kɛ ní kpahi a nɔ. Tɔmi ko be ní nɛ ɔmɛ a he, ejakaa a ji níhi nɛ wa ma nyɛ maa pee ngɛ wa si himi mi. Kaa nɔ hyɛmi nɔ́ ɔ, be ko ɔ, Yesu pee wai, nɛ Paulo hu de Timoteo ke e ma nyɛ maa ‘nu wai bɔɔ.’ (1 Tim. 5:23; Yoh. 2:3-11) Se anɛ Yesu kɛ Paulo kɛ wai pee nɔ titli ngɛ a si himi mi lo? Anɛ lɔ ɔ ji nɔ́ nɛ a suɔ wawɛɛ nɛ a pɔɔ he ní sɛɛmi lo? Dɛbi. Wɔ hu nɛɛ? Mɛni ji nɔ́ titli nɛ wa nyaa he ngɛ si himi mi? w16.12 2:5, 10, 11